Oltszem

Oltszem (románul Olteni, németül Altzen) falu Romániában, Erdélyben, Kovászna megyében. Az oltszemi Mikó-kastéllyal szemben kitűnő fogathajtóverseny-pálya van, jelenleg Romániában ez az egyedüli, mely alkalmas nemzetközi, akár világversenyek lebonyolítására is.

Fekvése
Sepsiszentgyörgytől 13 km-re északra, az Olt jobb oldali teraszán fekszik, az úgynevezett Olt-fejben. A Baróti-hegység és a Bodoki-hegység közötti völgyben, a DN12-es főút mentén található. Közigazgatásilag Sepsibodok községhez tartozik.

Nevének eredete
Nevét arról kapta, hogy itt az Olt völgye kezd kinyílni, így ez mintegy tágabb térségre nyíló szeme az Olt völgyének.

Története
Területe ősidők óta lakott. A Mikó-kastély északi oldalánál a Vármege nevű helyen őskori telep volt, mellette 2. századi római castrumot tártak fel, melynek alapjain középkori erőd épült. 1332-ben Olotnu-Olthzeme néven említik először.

A falunak 1910-ben 638 magyar lakosa, 1992-ben 608 lakosa volt, ebből 606 magyar és 2 román.

2007-ben huszonnégy sepsiszéki falu közül Oltszem nyerte el a Madárbarát falu címet, melynek jelképe a falu közelében fészkelő, fokozottan védett haris

Oltszemen az oktatás az író és püspök Makkai Sándor nevét viselő elemi iskolában zajlik.

Látnivalók
 Református temploma az Olt feletti magaslaton áll, középkori eredetű, de a többszöri átalakítások miatt eredeti formáját elvesztette.
 A falu északi végében magaslaton látható a gr. Mikó Miklós által 1827-ben épített Mikó-kastély.
 A falu térségében, az Olt bal partján két várromot találhatunk, ezek a Herecz-vára és Leányka vára. Az egykori várak építésének kora pontosan nem mondható meg, környéküket régészeti rezervátumnak nyilvánították.

Mikó-kastély 

A székelyföldi késő klasszicista építészet egyik jelentős, nagyon jó állapotban lévő, egységes és összetett alkotása.

Herecz-vára 
A falutól északra Málnás felé félúton az Olt bal partja fölé kiszögellő hegytetőn jelentős nagyságú ősi vár maradványai láthatók, amelyet Herecz vagy Mikóvárnak neveznek. A monda szerint a várat óriások építették és lakták, akik pár lépéssel a hegyláncolatban lévő Kincsás várához értek. A hagyomány szerint az itt lakott hatalmas hős hatalma alá tartozott 9 falu: Oltszem, Bodok, Zoltán, Étfalva, Martonos, Fotos, Gidófalva, Angyalos és Besenyő. Ez az óriás hős nem lehetett más, mint a Mikóék valamelyik őse, mivel a család már a 14. században a térségben volt, és akár innen is eredhet a „Mikó-vára” elnevezés. 1827-ben gróf Mikó Miklós lebontatta a várat, az elbontott falak köveiből építették a Mikó-kastélyt, erre utal a főbejárat feletti kőtábla felirata is. A hagyomány szerint Oltszem és Málnás régebbi kőházai is ezen vár alapanyagaiból készültek.

Leánykavára 
Oltszemtől északkeletre, a Mikó-kastéllyal szemben az Olt bal partján a Bodoki-hegység egyik hegyhátán találhatók Leánykavár maradványai. A vár őskori telepre épített La Tène kori erőd volt és a római uralomig állott. A legenda szerint Kincsás és Herecz-várának nagyon szép leányaik voltak, és mivelhogy féltették, ezt a várat nekik építették, és ide rejtették el őket. Egy összekötő út volt a Kincsással, melyet „Hintó-útjá”-nak neveztek, piros kör turistajelzéssel ma is bejárható. Hagyomány szerint a várat a Herecz-várával egy alagút kötötte össze – ezen jártak haza a lányok látogatni a szüleiket. A Leánykavára alatti lapályon világszínvonalú lovas fogathajtó pálya épült 2017-ben.

Jegyzetek

További információk 
 Képek az oltszemi Mikó-kastélyról
 Képgaléria Oltszemről és Málnásfürdőről –  www.erdely-szep.hu 
 Oltszem Sepsibodok község honlapján

Kovászna megye települései
Háromszék települései